CELEX: 52013PC0521
Language: el
Date: 2013-07-11
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΚ) αριθ. 1698/2005 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)

|
			
		
		
		52013PC0521
		
			Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΚ) αριθ. 1698/2005 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) /* COM/2013/0521 final - 2013/0247 (COD) */
			
				
		
		
			
			   	ΑΙΤΙΟΛΟΓΙΚΗ ΕΚΘΕΣΗ
1.           ΠΛΑΙΣΙΟ ΤΗΣ ΠΡΟΤΑΣΗΣ
Παράταση της παρέκκλισης που επιτρέπει στα
κράτη μέλη τα οποία απειλούνται με σοβαρές δυσκολίες όσον αφορά τη
χρηματοοικονομική τους σταθερότητα να χρησιμοποιούν αυξημένα ποσοστά
συγχρηματοδότησης. 
·      Λόγοι και στόχοι της πρότασης
Η συνεχιζόμενη χρηματοπιστωτική και οικονομική
κρίση έχει θέσει τους εθνικούς χρηματοοικονομικούς πόρους υπό πίεση, καθώς τα
κράτη μέλη εφαρμόζουν τις αναγκαίες πολιτικές δημοσιονομικής εξυγίανσης. Στο
πλαίσιο αυτό, έχει ιδιαίτερη σημασία να διασφαλιστεί η μεγαλύτερη δυνατή
υλοποίηση των προγραμμάτων αγροτικής ανάπτυξης. 
Η υλοποίηση των προγραμμάτων είναι συχνά δύσκολη
λόγω των προβλημάτων ρευστότητας που απορρέουν από τη δημοσιονομική εξυγίανση.
Αυτό συμβαίνει ιδιαίτερα στην περίπτωση των κρατών μελών που έχουν πληγεί
εντονότερα από την κρίση και έχουν λάβει χρηματοδοτική ενίσχυση στο πλαίσιο
προγράμματος προσαρμογής. Μέχρι σήμερα επτά χώρες έχουν λάβει χρηματοδοτική
ενίσχυση και έχουν συμφωνήσει με την Επιτροπή πρόγραμμα μακροοικονομικής
προσαρμογής. Οι χώρες αυτές είναι η Κύπρος, η Ουγγαρία, η Ρουμανία, η Λετονία,
η Πορτογαλία, η Ελλάδα και η Ιρλανδία, που θα αποκαλούνται εφεξής «χώρες του
προγράμματος». Η Ουγγαρία, η Ρουμανία και η Λετονία δεν υπάγονται πλέον σε
πρόγραμμα προσαρμογής.
Για να διασφαλιστεί ότι τα εν λόγω κράτη μέλη (και
κάθε άλλο κράτος μέλος το οποίο ενδέχεται να επωφεληθεί από τέτοια προγράμματα
παροχής ενίσχυσης στο μέλλον) θα συνεχίσουν την επιτόπου εφαρμογή των
προγραμμάτων αγροτικής ανάπτυξης και θα εξακολουθήσουν να εκταμιεύουν κεφάλαια
για τα έργα, η παρούσα πρόταση περιλαμβάνει διατάξεις οι οποίες θα επιτρέψουν
στα εν λόγω κράτη μέλη να χρησιμοποιούν αυξημένα ποσοστά συγχρηματοδότησης,
χωρίς να μεταβληθούν τα συνολικά κονδύλιά τους βάσει της πολιτικής αγροτικής ανάπτυξης
για την περίοδο 2007-2013. Με τον τρόπο αυτόν, θα διοχετευθούν πρόσθετοι
χρηματοοικονομικοί πόροι στα κράτη μέλη σε μια κρίσιμη συγκυρία και θα
διευκολυνθεί η συνέχιση της επιτόπου εφαρμογής των προγραμμάτων.
·     
Γενικό πλαίσιο και οι ισχύουσες διατάξεις στον
τομέα της πρότασης
Το άρθρο 70 παράγραφος 4γ του κανονισμού (ΕΚ)
αριθ. 1698/2005 προβλέπει παρέκκλιση προκειμένου να αυξηθούν τα ποσοστά
συνεισφοράς του ΕΓΤΑΑ που προβλέπονται στις παραγράφους 3, 4 και 5 του ίδιου
άρθρου κατ’ ανώτατο όριο, έως 95 % της επιλέξιμης δημόσιας δαπάνης στις
επιλέξιμες για τον στόχο σύγκλισης περιφέρειες και τις εξόχως απόκεντρες
περιοχές και τα μικρά νησιά του Αιγαίου και έως 85% της επιλέξιμης δημόσιας
δαπάνης σε άλλες περιοχές. Η παρέκκλιση αυτή ισχύει, επί του παρόντος, μόνο για
τις δαπάνες που πραγματοποιούν οι οργανισμοί πληρωμών έως τις 31 Δεκεμβρίου
2013.
·     
Συνοχή με άλλες πολιτικές και στόχους της Ένωσης
Η πρόταση συνάδει με τις άλλες προτάσεις και
πρωτοβουλίες που έχουν εγκριθεί από την Επιτροπή για την αντιμετώπιση της
χρηματοοικονομικής κρίσης.
2.           ΑΠΟΤΕΛΕΣΜΑΤΑ ΤΩΝ
ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ
·     
Διαβούλευση με τα ενδιαφερόμενα μέρη
Δεν έγιναν διαβουλεύσεις με εξωτερικά ενδιαφερόμενα
μέρη.
·      Προσφυγή σε εμπειρογνωμοσύνη και χρήση της
Δεν υπήρξε ανάγκη προσφυγής σε εξωτερικούς
εμπειρογνώμονες.
·     
Εκτίμηση επιπτώσεων
Τα κράτη μέλη τα οποία λαμβάνουν χρηματοδοτική ενίσχυση
έχουν τη δυνατότητα να υποβάλουν αίτηση στην Επιτροπή προκειμένου να τροποποιήσουν
το πρόγραμμα αγροτικής ανάπτυξης της περιόδου 2007-2013 και να κάνουν χρήση της
παρέκκλισης που επιτρέπει την εφαρμογή υψηλότερων από τα κανονικά ποσοστών
συγχρηματοδότησης. Προς το παρόν, η Ελλάδα, η Ιρλανδία και η Πορτογαλία κάνουν
χρήση της εν λόγω παρέκκλισης, αλλά δεν εφαρμόζουν σε όλες τις περιπτώσεις τα
ανώτατα ποσοστά. Δεδομένου ότι τα συνολικά κονδύλια που χορηγούνται στα κράτη
μέλη από το ΕΓΤΑΑ για την υπόψη περίοδο και τα εν λόγω προγράμματα δεν θα αλλάξουν,
τα υψηλότερα ποσοστά συγχρηματοδότησης της ΕΕ μειώνουν σημαντικά το συνολικό
ποσό της δημόσιας συνεισφοράς που διατίθεται για τα προγράμματα αγροτικής
ανάπτυξης κατά τη διάρκεια της περιόδου προγραμματισμού. Η δυνατότητα που
παρέχεται στα κράτη μέλη τα οποία λαμβάνουν χρηματοδοτική ενίσχυση να αυξήσουν
τα ποσοστά συνεισφοράς του ΕΓΤΑΑ στο πλαίσιο των υφιστάμενων προγραμμάτων
αγροτικής ανάπτυξης 2007-2013, προβλέπεται, επί του παρόντος, μόνο για την
κάλυψη των δαπανών που πραγματοποιούνται μέχρι τις 31 Δεκεμβρίου 2013 (για το
χρονικό διάστημα που το κράτος μέλος λαμβάνει χρηματοδοτική ενίσχυση) και,
συνεπώς, δεν εκτείνεται μέχρι την τελική ημερομηνία επιλεξιμότητας των δαπανών
στις 31 Δεκεμβρίου 2015.
Για τις δαπάνες που πραγματοποιούνται στο πλαίσιο
της νέας περιόδου προγραμματισμού 2014-2020, σύμφωνα με το άρθρο 22 του
κανονισμού (ΕΕ) αριθ..../... [κανονισμός για τη θέσπιση κοινών διατάξεων], το
ποσοστό συνεισφοράς του ΕΓΤΑΑ είναι δυνατόν να αυξηθεί κατά 10 ποσοστιαίες
μονάδες άνω του ποσοστού συγχρηματοδότησης που εφαρμόζεται σε κάθε μέτρο του
ΕΓΤΑΑ. Αυτό το νέο σύστημα, το οποίο θα αποτελέσει ενιαία συμπληρωματική αύξηση
των ποσοστών για όλα τα μέτρα, σε ορισμένες περιπτώσεις μπορεί να σημαίνει χαμηλότερες
ή υψηλότερες τροποποιήσεις στα ποσοστά συνεισφοράς του ΕΓΤΑΑ από εκείνες που
προβλέπονται στο ισχύον σύστημα σύμφωνα με το άρθρο 70 παράγραφος 4γ του
κανονισμού (ΕΚ) αριθ. 1698/2005.
Εάν η δυνατότητα που προβλέπεται στο άρθρο 70 παράγραφος
4γ του κανονισμού (ΕΚ) αριθ. 1698/2005 για τη χρήση υψηλότερων από τα κανονικά
ποσοστών συνεισφοράς του ΕΓΤΑΑ στο πλαίσιο των τρεχόντων προγραμμάτων αγροτικής
ανάπτυξης περιοριστεί έως το τέλος του 2013 και μόνο στο χρονικό διάστημα που
το κράτος μέλος λαμβάνει χρηματοδοτική ενίσχυση, υπάρχει κίνδυνος η μέγιστη και
η βέλτιστη χρήση των χρηματοδοτικών πόρων του ΕΓΤΑΑ να πληγεί σοβαρά για τα σχετικά
προγράμματα αγροτικής ανάπτυξης, διότι δεν θα είναι ακόμη δυνατόν να
χρησιμοποιηθούν οι συμπληρωματικές αυξήσεις των ποσοστών στο πλαίσιο αυτών των
νέων προγραμμάτων.
3.           ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
·     
Σύνοψη των προτεινόμενων μέτρων
Προτείνεται να τροποποιηθεί το άρθρο 70 παράγραφος
4γ του κανονισμού (ΕΚ) αριθ. 1698/2005 για να επιτραπεί στα κράτη μέλη που
λαμβάνουν χρηματοδοτική ενίσχυση να επωφεληθούν από την αύξηση των 10 ποσοστιαίων
μονάδων, μόνο για τις εκκρεμείς αναλήψεις υποχρεώσεων του
προϋπολογισμού για την περίοδο προγραμματισμού 2007-2013, έως το τέλος της
περιόδου επιλεξιμότητας, και να ζητήσουν την αύξηση αυτή στις αιτήσεις τους για
το τελικό υπόλοιπο ακόμα και εάν δεν τους χορηγείται πλέον χρηματοδοτική
ενίσχυση.
·     
Νομική βάση
Άρθρα 42 και 43 της ΣΛΕΕ.
·      Αρχή της επικουρικότητας
Η πρόταση συνάδει με την αρχή της επικουρικότητας
στον βαθμό που επιδιώκει την παροχή αυξημένης στήριξης μέσω του ΕΓΤΑΑ σε
ορισμένα κράτη μέλη που αντιμετωπίζουν σοβαρές δυσχέρειες, ιδίως όσον αφορά την
οικονομική τους ανάπτυξη και τη χρηματοοικονομική τους σταθερότητα και την
επιδείνωση της θέσης τους από άποψη ελλείμματος και χρέους, λόγω και του
διεθνούς οικονομικού και χρηματοπιστωτικού περιβάλλοντος. Σε αυτό το πλαίσιο,
είναι αναγκαίο να θεσπιστεί σε επίπεδο Ευρωπαϊκής Ένωσης ένας προσωρινός
μηχανισμός ο οποίος θα επιτρέπει την παρέκκλιση από τα κανονικά ποσοστά
συγχρηματοδότησης του ΕΓΤΑΑ. 
·     
Αρχή της αναλογικότητας
Η πρόταση συνάδει με την αρχή της αναλογικότητας.
Η παράταση της εφαρμογής του αυξημένου ποσοστού
συγχρηματοδότησης είναι ανάλογη προς τη συνεχιζόμενη οικονομική κρίση και προς τις
άλλες προσπάθειες που καταβάλλονται για να βοηθηθούν τα εν λόγω κράτη μέλη.
·     
Επιλογή νομικής πράξης
Προτεινόμενο μέσο: τροποποίηση του ισχύοντος
κανονισμού.
Η Επιτροπή εξέτασε το πεδίο χειρισμών που παρέχει
το νομικό πλαίσιο και θεωρεί αναγκαίο, με βάση την πείρα που έχει αποκτηθεί
μέχρι σήμερα, να προτείνει τροποποίηση του κανονισμού (ΕΚ) αριθ. 1698/2005. 
4.           ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ 
Δεν υπάρχουν επιπτώσεις στις πιστώσεις ανάληψης υποχρεώσεων,
δεδομένου ότι δεν προτείνεται τροποποίηση των ανωτάτων ορίων χρηματοδότησης του
ΕΓΤΑΑ που διατίθενται για τα επιχειρησιακά προγράμματα της περιόδου
προγραμματισμού 2007-2013.
Ωστόσο, η ανάγκη για πιστώσεις πληρωμών στον
προϋπολογισμό του 2014 μπορεί να αυξηθεί κατά 90 εκατ. ευρώ σε περίπτωση που τα
κράτη μέλη συνεχίσουν να εφαρμόζουν το αυξημένο ποσοστό συγχρηματοδότησης.
Λαμβανομένων υπόψη των αιτημάτων των κρατών μελών
να επωφεληθούν από τη δράση και των εξελίξεων όσον αφορά την υποβολή των ενδιάμεσων
πληρωμών, η Επιτροπή θα επανεξετάσει την κατάσταση και, αν είναι αναγκαίο, θα
εξετάσει την ανάληψη σχετικών ενεργειών.
2013/0247 (COD)
Πρόταση
ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
ΚΑΙ ΤΟΥ ΣΥΜΒΟΥΛΙΟΥ
σχετικά με την τροποποίηση του κανονισμού
(ΕΚ) αριθ. 1698/2005 για τη στήριξη της αγροτικής ανάπτυξης από το Ευρωπαϊκό
Γεωργικό Ταμείο Αγροτικής Ανάπτυξης (ΕΓΤΑΑ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ
ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της
Ευρωπαϊκής Ένωσης, και ιδίως τα άρθρα 42 και 43,
Έχοντας υπόψη την πρόταση της Ευρωπαϊκής
Επιτροπής,
Κατόπιν διαβίβασης του σχεδίου νομοθετικής
πράξης στα εθνικά κοινοβούλια,
Έχοντας υπόψη τη γνώμη της Ευρωπαϊκής
Οικονομικής και Κοινωνικής Επιτροπής[1],
Έχοντας υπόψη τη γνώμη της Επιτροπής των
Περιφερειών[2],
Αποφασίζοντας σύμφωνα με τη συνήθη νομοθετική
διαδικασία,
Εκτιμώντας τα ακόλουθα:
(1)       Η άνευ προηγουμένου παγκόσμια
χρηματοπιστωτική κρίση και η οικονομική ύφεση έχουν πλήξει σοβαρά την
οικονομική ανάπτυξη και τη χρηματοοικονομική σταθερότητα και έχουν προκαλέσει
έντονη υποβάθμιση των χρηματοπιστωτικών και οικονομικών συνθηκών σε αρκετά
κράτη μέλη. Ειδικότερα, ορισμένα κράτη μέλη αντιμετωπίζουν σοβαρές δυσκολίες ή
απειλούνται από σοβαρές δυσκολίες, ιδίως με προβλήματα στην οικονομική τους
ανάπτυξη και τη χρηματοοικονομική τους σταθερότητα και με επιδείνωση της
κατάστασης του ελλείμματος και του χρέους τους, επίσης λόγω του διεθνούς
οικονομικού και χρηματοπιστωτικού περιβάλλοντος.
(2)       Μολονότι έχουν ήδη αναληφθεί σημαντικές
δράσεις για την αντιμετώπιση των αρνητικών επιπτώσεων της κρίσης,
συμπεριλαμβανομένων τροποποιήσεων του νομοθετικού πλαισίου, ο αντίκτυπος της
χρηματοπιστωτικής κρίσης στην πραγματική οικονομία, εξακολουθεί να είναι
ευρύτερα αισθητός και η πίεση στους εθνικούς δημοσιονομικούς πόρους αυξάνεται.
(3)       Λόγω των σοβαρών δυσχερειών που
ορισμένα κράτη μέλη εξακολουθούν να αντιμετωπίζουν όσον αφορά την οικονομική
τους σταθερότητα, και προκειμένου να περιοριστούν οι προκύπτουσες αρνητικές επιπτώσεις
κατά τη μετάβαση από την τρέχουσα στην επόμενη περίοδο προγραμματισμού, επιτρέποντας
τη μέγιστη χρήση των διαθέσιμων κονδυλίων του ΕΓΤΑΑ, η διάρκεια της παρέκκλισης
για την αύξηση των ανώτατων ποσοστών συνεισφοράς του ΕΓΤΑΑ που προβλέπεται στο
άρθρο 70 παράγραφος 4γ του κανονισμού (ΕΚ) αριθ. 1698/2005[3] θα πρέπει να παραταθεί, έως την
τελική ημερομηνία της επιλεξιμότητας της δαπάνης για την περίοδο
προγραμματισμού 2007-2013, στις 31 Δεκεμβρίου 2015.
(4)       Η δυνατότητα αύξησης των ενδιάμεσων
πληρωμών και των πληρωμών τελικού υπολοίπου πάνω από το κανονικό ποσοστό
χρηματοδότησης δεν θα πρέπει να περιορίζεται στο χρονικό διάστημα κατά το οποίο
το κράτος μέλος λαμβάνει χρηματοδοτική ενίσχυση σύμφωνα με τον κανονισμό (ΕΕ)
αριθ. 407/2010, τον κανονισμό (ΕΚ) αριθ. 332/2002 ή τη Συνθήκη για την ίδρυση
του Ευρωπαϊκού Μηχανισμού Σταθερότητας διότι το κράτος μέλος συνεχίζει να
αντιμετωπίζει σοβαρές δυσκολίες ως προς την εξασφάλιση της συγχρηματοδότησης
από τον εθνικό προϋπολογισμό ακόμα και μετά την ολοκλήρωση της χρηματοδοτικής
ενίσχυσης. 
(5)       Σύμφωνα με τα συμπεράσματα
του Ευρωπαϊκού Συμβουλίου της 7ης και 8ης Φεβρουαρίου 2013 και όπως προβλέπεται
στο άρθρο 22 του [κανονισμού κοινών διατάξεων], το αυξημένο κατά 10 ποσοστιαίες
μονάδες ποσοστό συγχρηματοδότησης θα εφαρμόζεται, όσον αφορά την περίοδο
προγραμματισμού 2014-2020, έως την 30ή Ιουνίου 2016, οπότε και θα επανεξεταστεί
η δυνατότητα αύξησης. Δεδομένου ότι οι περίοδοι προγραμματισμού 2007-2013 και
2014-2020 αλληλεπικαλύπτονται, πρέπει να εξασφαλιστεί η συνεκτική και
ομοιόμορφη μεταχείριση των κρατών μελών που λαμβάνουν χρηματοδοτική ενίσχυση
στο πλαίσιο των δύο περιόδων. Επομένως, τα κράτη μέλη που λαμβάνουν
χρηματοδοτική ενίσχυση θα πρέπει να είναι σε θέση να επωφεληθούν από την αύξηση
του ποσοστού συγχρηματοδότησης έως το τέλος της περιόδου επιλεξιμότητας και να ζητήσουν
την αύξηση αυτή στις αιτήσεις τους για το τελικό υπόλοιπο ακόμα και εάν δεν
τους χορηγείται πλέον χρηματοδοτική ενίσχυση. 
(6)       Δεδομένου ότι η προθεσμία που
ορίζεται στο άρθρο 70 παράγραφος 4γ συμπίπτει με τη λήξη της περιόδου
προγραμματισμού, των απαιτήσεων προγραμματισμού και των διαδικαστικών απαιτήσεων,
είναι σκόπιμο ο παρών κανονισμός να αρχίσει να ισχύει την ημέρα της δημοσίευσής
του στην Επίσημη Εφημερίδα της Ευρωπαϊκής Ένωσης.
(7)       Ως εκ τούτου, ο κανονισμός
(ΕΚ) αριθ. 1698/2005 θα πρέπει να τροποποιηθεί αναλόγως,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1 
Το άρθρο 70 παράγραφος 4γ του κανονισμού (ΕΚ)
αριθ. 1698/2005 τροποποιείται ως εξής:
α)           Στο πρώτο εδάφιο, το εισαγωγικό μέρος
αντικαθίσταται από το ακόλουθο κείμενο:
«Κατά παρέκκλιση των ανώτατων ορίων που
καθορίζονται στις παραγράφους 3, 4 και 5, το ποσοστό συνεισφοράς του ΕΓΤΑΑ
μπορεί να αυξηθεί, κατ’ ανώτατο όριο, έως 95% της επιλέξιμης δημόσιας δαπάνης
στις επιλέξιμες για τον στόχο σύγκλισης περιφέρειες και τις εξόχως απόκεντρες
περιοχές και τα μικρά νησιά του Αιγαίου και έως 85% της επιλέξιμης δημόσιας
δαπάνης σε άλλες περιοχές. Τα ποσοστά αυτά εφαρμόζονται για τις επιλέξιμες
δαπάνες που δηλώθηκαν πρόσφατα σε κάθε πιστοποιημένη δήλωση των δαπανών, στην
περίπτωση που μετά την [να συμπληρωθεί η
ημερομηνία έναρξης ισχύος του παρόντος κανονισμού από την Υπηρεσία Επισήμων
Εκδόσεων] το κράτος μέλος πληροί έναν από τους ακόλουθους όρους:
»
β)           Το δεύτερο εδάφιο αντικαθίσταται από
το ακόλουθο κείμενο:
«Ένα κράτος μέλος που επιθυμεί να κάνει χρήση της
παρέκκλισης που προβλέπεται στο πρώτο εδάφιο υποβάλλει αίτηση στην Επιτροπή
προκειμένου να τροποποιήσει αναλόγως το πρόγραμμα αγροτικής ανάπτυξής του. Η
παρέκκλιση ισχύει από την έγκριση, εκ μέρους της Επιτροπής, της τροποποίησης
του προγράμματος.»
Άρθρο 2
Ο παρών κανονισμός αρχίζει να ισχύει την ημέρα
της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός
ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες,
Για το Ευρωπαϊκό Κοινοβούλιο                     Για
το Συμβούλιο
Ο Πρόεδρος                                                   Ο
Πρόεδρος
ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ
 ΔΗΜΟΣΙΟΝΟΜΙΚΟ ΔΕΛΤΙΟ || AGRI/Ι1/2013/1278200   
 6.20.2013.6 
   || ΗΜΕΡΟΜΗΝΙΑ: 17.05.2013   
 1. || ΓΡΑΜΜΗ ΠΡΟΫΠΟΛΟΓΙΣΜΟΥ:   05 04 Αγροτική ανάπτυξη   ||   
 2. || TITΛΟΣ:   Πρόταση για ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΚ) αριθ. 1698/2005 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)   
 3. || ΝΟΜΙΚΗ ΒΑΣΗ:   Άρθρο 43 παράγραφος 2 της Συνθήκης για τη λειτουργία της Ευρωπαϊκής Ένωσης.   
 4. || ΣΤΟΧΟΙ ΤΟΥ ΜΕΤΡΟΥ:   Ο κανονισμός παρατείνει έως το τέλος του 2015 την παρέκκλιση που επιτρέπει στα κράτη μέλη τα οποία λαμβάνουν χρηματοδοτική ενίσχυση να αυξήσουν τα ποσοστά συνεισφοράς του ΕΓΤΑΑ έως το 95 % στις επιλέξιμες για τον στόχο σύγκλισης περιφέρειες, τις εξόχως απόκεντρες περιοχές και τα μικρά νησιά του Αιγαίου και έως 85 % στις λοιπές περιφέρειες.     
 5. || ΔΗΜΟΣΙΟΝΟΝΙΚΕΣ ΕΠΙΠΤΩΣΕΙΣ || ΠΕΡΙΟΔΟΣ 12 ΜΗΝΩΝ (εκατ. ευρώ) || ΤΡΕΧΟΝ ΟΙΚΟΝΟΜΙΚΟ ΕΤΟΣ 2013 (εκατ. ευρώ) || ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2014 (εκατ. ευρώ) 
 5.0 || ΔΑΠΑΝΕΣ -               ΠΟΥ ΕΠΙΒΑΡΥΝΟΥΝ ΤΟΝ ΠΡΟΫΠΟΛΟΓΙΣΜΟ ΤΗΣ ΕΚ (REFUNDS/INTERVENTIONS) -               ΕΘΝΙΚΕΣ ΑΡΧΕΣ -               ΑΛΛΑ ||   ||   || ΑΑ: - ΑΠ: + 90 
 5.1 || ΕΣΟΔΑ -               ΙΔΙΟΙ ΠΟΡΟΙ ΤΗΣ ΕΚ (ΕΙΣΦΟΡΕΣ/ΔΑΣΜΟΙ) -               ΣΕ ΕΘΝΙΚΟ ΕΠΙΠΕΔΟ ||   ||   ||   
   ||   || 2015 || 2016 || 2017 || 2018 
 5.0.1 || ΠΡΟΒΛΕΨΕΙΣ ΔΑΠΑΝΩΝ ||   ||   || ΑΠ: - 90 ||   
 5.1.1 || ΠΡΟΒΛΕΨΕΙΣ ΕΣΟΔΩΝ ||   ||   ||   ||   
 5.2 || ΤΡΟΠΟΣ ΥΠΟΛΟΓΙΣΜΟΥ: - 
 6.0 || ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ || ά.α. 
 6.1 || ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΜΕΤΑΦΟΡΑ ΚΟΝΔΥΛΙΩΝ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ || ά.α. 
 6.2 || ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ || ΟΧΙ 
 6.3 || ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ || ΟΧΙ 
 ΠΑΡΑΤΗΡΗΣΕΙΣ: Όσον αφορά τις πιστώσεις ανάληψης υποχρεώσεων, η τροποποίηση του κανονισμού 1698/2005 δεν θα έχει καμία δημοσιονομική επίπτωση καθώς παραμένει αναλλοίωτο το σύνολο των πιστώσεων για την αγροτική ανάπτυξη καθώς και η ετήσια κατανομή τους.   Όσον αφορά τις πληρωμές, η παράταση της παρέκκλισης που επιτρέπει την εφαρμογή των αυξημένων ποσοστών συγχρηματοδότησης μπορεί να οδηγήσει σε υψηλότερες επιστροφές για τα ενδιαφερόμενα κράτη μέλη. Η πρόταση δεν θα έχει καμία επίπτωση στο έτος 2013. Βάσει των τελευταίων διαθέσιμων προβλέψεων πληρωμών από τα κράτη μέλη, οι πρόσθετες ανάγκες πληρωμών μπορεί να υπολογιστούν σε 90 εκατομμύρια ευρώ το 2014 (σε σύγκριση με κατάσταση στην οποία η εφαρμογή των αυξημένων ποσοστών λήγει το 2013). Το ποσό αυτό θα αντισταθμιστεί κατά το κλείσιμο των προγραμμάτων, κατά πάσα πιθανότητα το 2017.   Βάσει των αιτημάτων των κρατών μελών να επωφεληθούν από τη δράση και λαμβάνοντας υπόψη τις εξελίξεις όσον αφορά την υποβολή των ενδιάμεσων πληρωμών, η Επιτροπή θα επανεξετάσει την κατάσταση και, αν είναι αναγκαίο, θα εξετάσει την ανάληψη σχετικών ενεργειών.       
[1]               ΕΕ C , , σ. .
[2]               ΕΕ C , , σ. .
[3]               ΕΕ L 277 της 21.10.2005, σ.1.